Paneel vra wéér uitstel vir verslag oor BTW | Netwerk24
Deur Elvira Wood 01 Augustus 2018 07:12
Suid-Afrikaners gaan nóg ’n week moet wag om te hoor wat gaan word van BTW.
Verbruikers gaan nóg ’n week moet wag om te hoor of meer produkte in hul winkeltrollie dalk van belasting op toegevoegde waarde (BTW) vrygestel gaan word.
Luidens ’n verklaring wat die tesourie Dinsdag net voor 19:00 uitgereik het, het die paneel wat aangestel is om die invloed van hoër BTW op verbruikers te ondersoek, wéér uitstel gevra.
Die paneel gaan nou glo die verslag op 6 Augustus aan Nhlanhla Nene, minister van finansies, oorhanding.
Die paneel was veronderstel om die verslag oorspronklik einde Junie uit te reik sodat die tesourie dit in belastingwetgewing in ag kon neem, maar dit is tóé uitgestel tot einde Julie.
Die paneel onder leiding van prof. Ingrid Woolard moet in sy aanvanklike verslag terugvoer lewer oor watter nuwe items van BTW vrygestel kan word.
Dit volg nadat die tesourie die BTW-koers van 14% tot 15% verhoog het. Dié styging is reeds sedert 1 April van toepassing.
Daar is ’n versoek dat hoendervleis van BTW vrygestel word.
Meer oor: Nhanhla Nene | Btw | Tesourie